
ועדת החוקה, חוק ומשפט 
 03/04/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 596>
 מישיבת ועדת החוקה, חוק ומשפט 
 יום שלישי, י"א בניסן התשע"ב (03 באפריל 2012), שעה 10:00
<סדר היום:>
<הצעת חוק שחרור על-תנאי ממאסר (תיקון מס' 13) (הרכב ועדת שחרורים מיוחדת בעניין אסיר שנשפט בבית משפט צבאי), התשע"ב-2012   –  הכנה לקריאה שנייה ושלישית.>
נכחו:

<חברי הוועדה:> 
דוד רותם – היו"ר

אחמד טיבי

<מוזמנים:> 
	סרן הגר אורסטי
	 – 
	ע' רמ"ד חקיקה, פצ"ר, משרד הביטחון

	רס"ן רוית דנינו-מויאל
	 – 
	רמ"ד חקיקה, פצ"ר, משרד הביטחון

	אמי פלמור
	 – 
	מנהלת מחלקת חנינות, משרד המשפטים

	הגר פלגי-הקר
	 – 
	משפטנית, משרד המשפטים


<ייעוץ משפטי:>
נעמה מנחמי
<מנהלת הוועדה:>
דורית ואג
<קצרנית פרלמנטרית:>
חפציבה צנעני
<הצעת חוק שחרור על-תנאי ממאסר (תיקון מס' 13) (הרכב ועדת שחרורים מיוחדת בעניין אסיר שנשפט בבית משפט צבאי), התשע"ב-2012>
(הכנה לקריאה שנייה ושלישית)

<היו"ר דוד רותם:>
אני פותח את הישיבה. על סדר-היום: חוק שחרור על-תנאי ממאסר (תיקון מס' 13) (הרכב ועדת שחרורים מיוחדת בעניין אסיר שנשפט בבית-משפט צבאי). בבקשה.
<הגר פלגי-הקר:>
כותרת ההצעה מעידה על תוכנה במקרה הזה.

<נעמה מנחמי:>
תסבירי לנו למה אנחנו צריכים את זה?
<היו"ר דוד רותם:>
מה אתם רוצים?

<הגר פלגי-הקר:>
אסירי עולם, עניינם מובא בפני ועדות שחרורים מיוחדות על-פי חוק שחרור על-תנאי ממאסר, וכמו שאנחנו יודעים, הסמכות לקצוב את עונשם של אסירי עולם נתונה בידי הנשיא. לפי חוק היסוד, על החלטות הנשיא דרושה חתימת קיום. ככלל, אסירי עולם פליליים – חתימת הקיום הזאת מסורה בידיו של שר המשפטים, והדברים מטופלים במחלקת חנינות במשרד המשפטים. זהו הנוהג מאז ומעולם על בסיס החלטה שלדעתי התקבלה עוד בשנות - -
<אמי פלמור:>
- - ה-50.

<הגר פלגי-הקר:>
עם השנים התפתחה נורמה שונה בנוגע לאסירים שנשפטו בפני בית-המשפט הצבאי בלוד, בית-משפט שכבר לא אתנו מזה כעשור. במקרים האלה, בגלל האופי הביטחוני של העבירות, חתימת הקיום נעשתה בידי שר הביטחון ולא שר המשפטים. בהתאם לזה, כשנכתב חוק שחרור על-תנאי ממאסר, נקבע שבהרכב ועדת השחרורים המיוחדת, שדנה בעניינם של אסירים אלה, לא יישב נציג מחלקת חנינות במשרד המשפטים, ראש מחלקת חנינות במשרד המשפטים שיושבת לצדי, אלא נציג הצבא. מכיון שאנחנו רוצים, במסגרת מהלך שלם, להעביר חזרה את סמכות הקיום הזאת משר הביטחון לשר המשפטים, כדי שמצבם של כל אסירי העולם יהיה זהה, --
<אמי פלמור:>
-- שהם אזרחים של מדינת ישראל.

<הגר פלגי-הקר:>
- - וזה ייעשה בהחלטת ממשלה, לפני זה חשבנו שיהיה נכון לתקן את החוק ולעשות נורמליזציה גם שם. זה הכל.
<היו"ר דוד רותם:>
בעצם, חתימת הקיום לא יכולה לבדוק את ההחלטה של הנשיא, נכון? יש פסיקה שמחייבת את השר לחתום חתימת קיום על החלטת הנשיא. האם אני הבנתי נכון? בעצם, אנחנו מדברים על אזרחים ישראלים שעשו פעולות חבלה ונידונו למאסר עולם. - -
<אמי פלמור:>
כן.

<היו"ר דוד רותם:>
כן. אז, בסדר.

<הגר פלגי-הקר:>
- - ונשפטו בפני בית-משפט מסוים, כי מי שנשפט לפני בתי-המשפט האזרחיים ממילא דרכו סלולה כדרכם של פליליים.
<נעמה מנחמי:>
שאלה לגבי סעיף התחילה – אני מבינה שאתם זקוקים גם להחלטת ממשלה.
<הגר פלגי-הקר:>
נכון.

<נעמה מנחמי:>
האם אתם רוצים את סעיף התחילה מעכשיו? האם לא כאילו ייווצר לכם חוסר תיאום בין סעיף החוק שאנחנו נתקן עכשיו לבין העובדה שאמרת שזה בעצם מהלך דו-שלבי שהשלב השני שלו זה החלטת הממשלה שמחזירה את הסמכות לשר המשפטים, להבדיל משר הביטחון?
<הגר פלגי-הקר:>
במובן הפרקטי, כאילו ייווצר פער, מכיון שאנחנו בינתיים לא מכנסים את הוועדות עד להשלמת התיקון; זה משהו שמוסכם גם הסנגורים וגם על האסירים עצמם, שהרי האינטרס שלהם הוא לבוא בפני הוועדה החדשה. בכוונתנו להביא את זה לממשלה מייד אחרי הפסח. במובן המהותי, לא תהיה לנו בעיה. הוועדות לא מתכנסות.
<היו"ר דוד רותם:>
חבר-הכנסת טיבי, האם החוק הזה מניח את דעתך? זה מעביר את הסמכויות משר הביטחון לשר המשפטים.

<אחמד טיבי:>
מה עמדתך?

<היו"ר דוד רותם:>
אני בעד. זאת אומרת, אותן ועדות ואותן חתימות לכולם, גם אם הם מחבלים וגם אם הם אזרחים.
<נעמה מנחמי:>
אם לומר את האמת, זה לא שזה יעבור מחר, כי אנחנו בעצמנו זקוקים להתכנסות של המליאה.

<דורית ואג:>
רק אחרי הפגרה. לא לפני ה-30 באפריל.

<נעמה מנחמי:>
הכנסת חוזרת לפעול ב-30 באפריל.

<אמי פלמור:>
אנחנו רוצים לכנס ועדה בתחילת יוני. אלה ועדות שמתכנסות פעם בכמה חודשים.

<דורית ואג:>
- - - כינוס של הכנסת בפגרה.

<אמי פלמור:>
לא בפגרה. 30 באפריל זה בסדר.

<דורית ואג:>
לא לפני 30 באפריל. אנחנו לא מתחייבים על ה-30 באפריל. זה כבר לא תלוי בנו. זה לא יוכל להיות ב-30 באפריל, כי ב-30 באפריל רק תניחי. זה יהיה או ב-1 במאי או ביום שני בשבוע שלאחר מכן.
<נעמה מנחמי:>
בסדר. אז, זה יהיה תוך כמה ימים. אני חושבת שה-30 באפריל זה לא יום מליאה.
<דורית ואג:>
30 באפריל זה יום מליאה.

<הגר פלגי-הקר:>
אנחנו נגיש אותה, ברגע שיעבור החוק. נגיש את זה לשולחן הממשלה.
<היו"ר דוד רותם:>
טוב. חבר-הכנסת טיבי?

<אחמד טיבי:>
לצערי הרב, אני ואתה נצביע אותו דבר היום.
<היו"ר דוד רותם:>
טוב מאד.

<אחמד טיבי:>
היא כמעט קיבלה התקף לב, כי זה תיקו וזה לא עובר. אם הייתי מצביע נגדו, זה לא היה עובר.
<היו"ר דוד רותם:>
יש לי בשבילך הפתעה: אם היית אומר לי שאתה מצביע נגדי, לא היתה הצבעה.
<אחמד טיבי:>
אבל, אני יכול להגיד לך שאני מצביע אתך ולהצביע משהו אחר. מה, אני לא חבר-כנסת?!
<היו"ר דוד רותם:>
לא, אתה לא שקרן.

<נעמה מנחמי:>
כן, אבל אז הוא יעשה רביזיה.

<היו"ר דוד רותם:>
לא רביזיה. אתה לא משקר.

<אחמד טיבי:>
תודה.

<היו"ר דוד רותם:>
אתה מסוכן לציבור, אבל אתה לא שקרן.

<אחמד טיבי:>
איך אפשר להגדיר "מסוכן לציבור", כאשר אני הבאתי חיים לעולם והאיש הזה כל הזמן מטיף להרג ורצח? איך הקונצפט הזה? איך אתה מצליח בתעשיית התדמיות הזאת?
<היו"ר דוד רותם:>
להגיד שאתה מסוכן לציבור?
<אחמד טיבי:>
כן.

<היו"ר דוד רותם:>
אתה חושב שהציבור מטומטם?!

<אחמד טיבי:>
אני מציל חיי אדם, ואתה - - -

<היו"ר דוד רותם:>
אתה מציל חיי אדם.

<נעמה מנחמי:>
נקרא את נוסח החוק: "1. בחוק שחרור על-תנאי ממאסר, התשס"א-2011" – זה כבר יהיה "2012" – "בסעיף 33(א)(4), הסיפא החל במילים 'ולעניין דיון' – תימחק". סליחה, האם זה "התשס"א-2011"?

<רס"ן רוית דנינו-מויאל:>
2001. החוק הוא מ-2001.

<נעמה מנחמי:>
זה "2001". כאן כתוב "2011", וזו טעות. נתקן את זה.

נקרא את הסיפה של סעיף 33(א)(4) לחוק. אמרנו שסעיף 33 עוסק בהרכב ועדת שחרורים מיוחדת של ארבעה, והסיפה היא: "ולעניין דיון בקציבת עונשו של אסיר עולם שנשפט בבית משפט צבאי שהוקם לפי החלק השני לתקנות ההגנה (שעת חירום), 1945 - ראש מדור חנינות ועיון בעונש בפרקליטות הצבאית הראשית" – את זה אנחנו נמחק.
<היו"ר דוד רותם:>
יצאת? אני מצביע. מי בעד?
הצבעה
בעד – פה אחד

הצעת חוק שחרור על-תנאי ממאסר (תיקון  מס' 13) (הרכב ועדת שחרורים מיוחדת בעניין אסיר שנשפט בבית משפט צבאי), התשע"ב-2012, נתקבלה.
<היו"ר דוד רותם:>
פה אחד. תודה רבה.
<אחמד טיבי:>
דיון שחור – אני מצביע יחד אתך.

<היו"ר דוד רותם:>
אין שום בעיה. חבר-הכנסת טיבי, חג שמח וכשר.

<אחמד טיבי:>
וחירות לכל אלה שאין להם חירות. תודה.

<היו"ר דוד רותם:>
לא, על זה אנחנו לא מדברים.


תודה רבה לכם. חג שמח.

<הישיבה ננעלה בשעה 10:12.>
